Boek: ‘Rautenbach-Malherbe Staatsreg (sewende uitgawe)’ – IM RautenbachIM Rautenbach Rautenbach-Malherbe Staatsreg se sewende hersiene uitgawe het pas by LexisNexis verskyn. In die voorwoord meld die skrywer IM Rautenbach dat hierdie boek gepubliseer word om aan sprekers van Afrikaans toegang tot staatsreg en menseregte in dié taal te gee. Volgens Rautenbach kan enigiets wat oor staatsreg en menseregte te sê is, soos in enige ander taal ook in Afrikaans en op regswetenskaplike vlak gesê word. “Geen taal kan die status van ŉ regswetenskaplike of onderrigtaal verwerf en behou indien daar nie in die taal geskryf en gepubliseer word nie.” Die boek is in twee dele verdeel: inleiding tot staatsreg en die Suid-Afrikaanse Handves van Regte. Deel een sluit in hoofstukke oor onderwerpe soos ŉ historiese oorsig, bronne van staatsreg, regstelsel, regspersoonlikheid, simbole en amptelike tale en plaaslike en provinsiale regerings. In die tweede afdeling is die fokus onder meer op die toepassing van ŉ handves van regte, uitleg van wetgewing, beperking van regte, gelykheid, persoonlike vryheid en sekerheid, privaatheid en toegang tot howe. Rautenbach-Malherbe Staatsreg (sewende uitgawe) kos R300 (prys onderworpe aan verandering). Die boek kan aanlyn bestel word by LexisNexis, Snapplify en Takealot.